ROZHODNUTIE KOMISIE
z 22. decembra 2006,
ktorým sa mení a dopĺňa rozhodnutie 2005/393/ES, pokiaľ ide o zakázané zóny v súvislosti s katarálnou horúčkou oviec (modrý jazyk)
[oznámené pod číslom K(2006) 6970]
(Text s významom pre EHP)
(2007/28/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/75/ES z 20. novembra 2000 stanovujúcu špecifické ustanovenia pre kontrolu a likvidáciu katarálnej horúčky oviec - modrého jazyka (1), a najmä na jej článok 8 ods. 3,
keďže:
(1)
V smernici 2000/75/ES sa ustanovujú pravidlá kontroly katarálnej horúčky oviec a opatrenia na boj proti tomuto ochoreniu v Spoločenstve vrátane zriadenia zón ochrany a dozoru, ako aj zákazu presunu zvierat z uvedených zón.
(2)
Rozhodnutím Komisie 2005/393/ES z 23. mája 2005 o zónach ochrany a dozoru vo vzťahu ku katarálnej horúčke oviec a podmienkach vzťahujúcich sa na presun z týchto zón alebo cez tieto zóny (2) sa stanovuje vymedzenie globálnych geografických oblastí, v ktorých majú členské štáty zriadiť zóny ochrany a dozoru („zakázané zóny“) v súvislosti s katarálnou horúčkou oviec.
(3)
20. novembra 2006 Španielsko informovalo Komisiu o tom, že v okrajovej oblasti zakázanej zóny E bol zistený vírus sérotypu 4. Zakázaná zóna by sa preto mala rozšíriť, pričom je potrebné zohľadniť dostupné údaje o ekológii vektora a súčasnej poveternostnej situácii.
(4)
21. novembra 2006 Nemecko informovalo Komisiu o výskyte nových ohnísk katarálnej horúčky oviec v Dolnom Sasku. Vzhľadom na tieto zistenia je vhodné zmeniť vymedzenie zakázanej zóny v Nemecku.
(5)
Po tom, ako začiatkom novembra 2006 Taliansko oznámilo výskyt katarálnej horúčky oviec v dôsledku nového sérotypu, rozhodnutím 2006/858/ES sa do prílohy I k rozhodnutiu 2005/393/ES doplnila nová zakázaná zóna G s cieľom zahrnúť tri príslušné provincie južnej Sardínie. Odkaz na uvedenú zónu v príslušných ustanoveniach rozhodnutia 2005/393/ES však nebol doplnený. Z dôvodu zrozumiteľnosti by sa mal preto zoznam zón uvedených v článku 2 rozhodnutia 2005/393/ES doplniť.
(6)
Rozhodnutie 2005/393/ES by sa malo zodpovedajúcim spôsobom zmeniť a doplniť.
(7)
Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2005/393/ES sa mení a dopĺňa takto:
1.
Prvý odsek článku 2 sa nahrádza takto:
„Zakázané zóny sa vymedzujú v rámci globálnych geografických oblastí v zónach uvedených v prílohe I.“
2.
Príloha I sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 22. decembra 2006